**Torger Dahl Tokle** (født 3. juli 1919 i Trondheim, død 3. mars 1945 i Italia) var en norsk-amerikansk skihopper fra Løkken Verk. Han hadde en kort men svært suksessrik karriere som skihopper i USA, og ble blant annet USA-mester i 1941 og satte nordamerikansk lengderekord flere ganger. Torger Tokle var eldre bror av Arthur «Art» Tokle, som hoppet i VM og OL for USA.

Biografi
--------

Torger Tokle emigrerte til USA i 1939, og mindre enn et døgn etter at han kom til landet, deltok han i sitt første hopprenn på amerikansk jord, i Bear Mountain, New York. Han overbeviste stort, og i løpet av sitt første år i USA vant han 15 av 16 renn han deltok i (inkludert debutrennet) og satte 9 bakkerekorder. Blant høydepunktene den første sesongen var konkurransen mot VM- og OL-medaljøren Reidar Andersen i Eastern Championship. Torger Tokle og Reidar Andersen delte seieren i mesterskapet.

Vinteren 1940 vant han de aller fleste rennene han var med i, men ble slått av blant andre topphopperen Alf Engen i USA-mesterskapet. Året etter satte Torger Tokle nordamerikansk rekord på 273 fot (83,2 meter), før han tok revansj på Engen og ble USA-mester, og samtidig forbedret den nordamerikanske rekorden til 288 fot (87,8 meter). Tokle fortsatte å hoppe godt i 1942-sesongen, og forbedret blant annet sin nordamerikanske rekord til 289 fot (88,1 meter).

Torger Tokle vervet seg til den amerikanske hæren i oktober 1942, og ble plassert i skitroppen til 10th Mountain Division, 86th Mountain Regiment. Under invasjonen av Italia ble han truffet og døde 3. mars 1945.

Norway Ski Club i New York, der Tokle var medlem, satte etter hans død opp en pris til minne om ham. Torger Tokle Award blir utdelt av USAs ski- og snøbrettforbund til USA-mesteren i stor bakke.

Torger Tokle ble tatt opp i US Ski Hall of Fame i 1959.

Torger Tokles minnerenn ble arrangert i Bjørnlibakken på Løkken i 1946, og i 1999 og 2000 i Kløvsteinbakken. Et minnerenn i langrenn ble arrangert ved St. Cloud, Minnesota på 1970- og 80-tallet.

Referanser
----------

1. ↑  Adresseavisen: Fem brødre ble hoppere i verdensklasse (Ukeadressa s. 25, 3. mars 2012, digitalisert av Nasjonalbiblioteket)
2. ↑  Estern Ski Jumping & Nordic Combined Foundation, Inc: United States National Ski Jumping Champions 1904-1980 Arkivert 17. mars 2011 hos Wayback Machine.
3. 1 2  Time: Yumper Arkivert 26. juni 2010 hos Wayback Machine. (24. februar 1941)
4. 1 2 3 4  Erik Friis: Comet in the Sky: Torger Tokle Arkivert 12. februar 2009 hos Wayback Machine.
5. ↑  Pine Mountain Ski Jump Hill Records
6. ↑  History of the 86th Mountain Infantry in Italy Arkivert 15. mai 2008 hos Wayback Machine. s. 22
7. ↑  United States Ski and Snowboard Association: USSA Awards Arkivert 23. mars 2010 hos Wayback Machine.
8. ↑  U.S. National Ski and Snowboard Hall of Fame and Museum: Torger Tokle (mange unøyaktigheter i teksten)
9. ↑  Orklahopp: Løkken IF (se avsnitt om Torger Tokle)
10. ↑  Alpenglow Ski Mountaineering History Project: Intervju med Alphonse Waverek

Eksterne lenker
---------------

* The Milwaukee Magazine: American Record at Snoqualmie (s. 5-7, om USA-mesterskapet 1941) (april 1941)
* HD and Vintage Stock Footage: Torger Tokle setter nordamerikansk rekord i Iron Mountain (video)

|  |  |
| --- | --- |
| Oppslagsverk/autoritetsdata | VIAF **·** ISNI
 |

Portal: Andre verdenskrig